Nordjylland Politiet og beredskab kører mandag aften talstærkt på endnu en brand i sommerhus ved Fjerritslev.

Der er endnu en gang brand i et stråtækt sommerhus i området omkring Slettestrand. Nordjyllands Politi og beredskab er mandag aften kørt til området med massivt beredskab. - Vi arbejder ud fra en teori om, at der kan være tale om endnu en påsat brand, siger vagtchef Mogens Hougesen, Nordjyllands Politi. Så sent som natten til lørdag brændte hele tre sommerhuse i samme område. Politiets teknikere har netop været på stederne for at undersøge forholdene, og politiet har siden weekenden kørt skærpet patrulje i området. - Så vidt jeg kan se, er der godt nok tale om, at det her er på den østlige side af Svinkløv - og de andre var på den vestlige side, men ja, selvfølgelig tænker jeg, der er kan være tale om sammenhænge, siger Mogens Hougesen. Det var en pilot, der fløj over området, der alarmerede politiet, da vedkommende så, at der var ild i sommerhuset.